Turun hovioikeus on lieventänyt koulutytöltä seksiä ostaneen mieskaksikon tuomioita.

Hovioikeus päätti, että toinen miehistä selviää teoistaan ehdollisella ja yhdyskuntapalvelulla. JOHN PALMÉN

Perjantaina antamallaan päätöksellä hovioikeus muutti 33-vuotiaan pikaravintolayrittäjän tuomioon vuoden ja 10 kuukauden pituiseksi.

33-vuotias saa suorittaa rangaistuksensa vankilan sijasta ehdollisena vankeutena. Lisäksi turkulaismiehen tulee suorittaa yhdyskuntapalvelua 90 tuntia.

29-vuotias Mustafa Korkmaz joutuu sitä vastoin vankilaan. Hovioikeuden hänelle määräämä rangaistus on tasan kaksi vuotta vankeutta.

Kaksikon rangaistus luettiin seksuaalipalvelujen ostamisesta nuorelta sekä samassa yhteydessä tapahtuneesta törkeästä lapsen seksuaalisesta hyväksikäytöstä.

Rikos tapahtui heinäkuussa 2015 kahden vuorokauden sisällä.

Käräjäoikeus tuomitsi molemmat miehet kahden ja puolen vuoden vankeusrangaistukseen. Käräjätuomio ei saanut kuitenkaan lainvoimaa vaan asia päätyi hoviin.

Molemmat miehet olivat poliisitutkinnan aikaan vuonna 2016 noin viikon vangittuna, jonka jälkeen heidät vapautettiin oikeudenkäyntiä odottamaan.

Nainen saattoi yhteen

Samassa paritusrikoksessa oli mukana myös suomalaistaustainen nuori nainen, joka saattoi Korkmazin ja pikaravintolayrittäjän yhteen 14-vuotiaan tytön kanssa.

Käräjäoikeus tuomitsi turkulaisen naisen vuoden ja 10 kuukauden pituiseen ehdolliseen vankeusrangaistukseen. Nainen ei valittanut hovioikeuteen.

Seksin myynnistä oli osapuolten välillä etukäteen sovittu.

Tyttö oli ollut tekoaikaan "tuntuvasti” päihtynyt. Mieskaksikko oli sukupuoliyhdynnässä hänen kanssaan muiden läsnäolijoiden katsellessa.

Kolmikon tulee hovioikeuden päätöksellä maksaa äskettäin täysikäistyneelle uhrilleen korvausta yli 10 000 euroa.

Hovioikeuden ratkaisu ei ole yksimielinen. Yksi kolmesta hovioikeudenneuvoksesta katsoi, että vastaajien menettely oli 14 ja puolivuotiaan lapsen kannalta ”erityisen vahingollista ja nöyryyttävää”.

Kyseinen hovioikeudenneuvos olisi tuominnut miehet kahden vuoden ja kolmen kuukauden vankeusrangaistuksiin. Tuomareiden enemmistön kanta jäi kuitenkin hovioikeuden ratkaisuksi.